তাজউদ্দীনের চেষ্টা ছিল রক্ষণশীলতার গণ্ডিটা ডিঙ্গিয়ে বেরিয়ে যাবেন। একা যাওয়া সম্ভব নয়; অনেককে লাগবে; সে জন্য মুসলিম লীগকে বাদ দিয়ে নতুন রাজনৈতিক দল গঠন করা যায় কি না, সে-চেষ্টা করলেন। দেখলেন পারা যাচ্ছে না। ওদিকে নির্বাচনে এগিয়ে আসছে; আওয়ামী মুসলিম লীগ মুসলিম লীগের একমাত্র প্রতিপক্ষ হিসাবে দাঁড়িয়ে যাচ্ছে। নেতৃত্ব দিচ্ছেন ভাসানী, যার প্রতি তিনি ইতিমধ্যে আস্থাবান হয়ে উঠেছেন। তাছাড়া এই দল যে তাদের নাম থেকে ‘মুসলিম’ পরিচয়পত্রটি অবলুপ্ত করবে এমন প্রতিশ্র“তিও দলের কার্যক্রমের ভেতরেই দৃষ্টিগোচর হচ্ছে। এবং সেটা কার্যকরও হয়েছে বৈকি, নির্বাচনের পরের বছরই আওয়ামী লীগ তার ‘মুসলিম’ত্বটি পরিত্যাগ করেছে।